**แบบฟอร์มการเขียนแบบถอดประสบการณ์การเรียนรู้ ด้านการสร้างนวัตกรรมเพื่อการสร้างสรรค์สังคม**

**1. ชื่อ-สกุล ผู้เล่าเรื่อง**  ผศ.ดร.นิ่มนวล วิเศษสรรพ์ คณะบัญชี

**2. ชื่อ-สกุล ผู้บันทึก** ดร.ภัทรณัชชา โชติคุณากิตติ คณะบัญชี

**3. บทบาท หน้าที่และความรับผิดชอบของผู้เล่าเรื่อง**

ปัจจุบัน ผศ.ดร.นิ่มนวล วิเศษสรรพ์ เป็นคณบดีคณะบัญชี และหัวหน้าหลักสูตรบัญชีมหาบัณฑิต ในระยะ 3ปีที่ผ่านมา ได้จัดทำโครงการบูรณาการการวิจัยและการบริการวิชาการ โดยเลือกพื้นที่ หมู่บ้านใหม่ไทยดำพัฒนา ตำบลรางหวาย อำเภอพนมทวน จังหวัดกาญจนบุรี ในฐานะประธานโครงการ ดำเนินงานอย่างต่อเนื่องตั้งแต่ปี 2556จนถึงปัจจุบัน ซึ่งเป็นโครงการที่ได้รับทุนอุดหนุนจากสถาบันวิจัย มหาวิทยาลัยรังสิต

**4. เรื่องที่เล่า**

**การพัฒนากลไกการขับเคลื่อนเศรษฐกิจของชุมชนด้วยเครื่องมือทางสังคม**

**5. ความเป็นมาของเรื่องที่เล่า**

โครงการบูรณาการการวิจัยและการบริการวิชาการที่ได้ดำเนินงาน เป็นวิธีการวิจัยและพัฒนาโดยให้ชุมชนมีส่วนร่วม เรียกว่าเป็นการวิจัยเชิงปฏิบัติการแบบมีส่วนร่วม เป้าหมาย คือการยกระดับเศรษฐกิจของชุมชนโดยใช้เครื่องมือทางสังคม คือ กลุ่มวิสาหกิจชุมชนเป็นกลไกการขับเคลื่อนกระบวนการแปลงทุนปัญญาสู่ทุนเศรษฐกิจของชุมชน โดยน้อมนำแนวพระราชดำริทฤษฏีเศรษฐกิจพอเพียงของพระบาทสมเด็จพระเจ้าอยู่หัวฯมาใช้ในการพัฒนาชุมชน กล่าวคือ การเดินสายกลาง ซึ่งหมายถึงความพอประมาณ ความมีเหตุมีผล และการสร้างภูมิคุ้มกันในตัวที่ดี การเดินสายกลางนี้ชุมชนจะต้องมีการศึกษาหาความรู้ มีความรอบคอบและความระมัดระวังในการใช้ความรู้ที่มีหรือที่แสวงหาใหม่ และที่สำคัญจะต้องใช้คุณธรรมเป็นเครื่องรักษาจิตใจให้ตั้งมั่นอยู่กับประโยชน์ส่วนรวมของชุมชนมากกว่าประโยชน์ส่วนตน

การลงพื้นที่พัฒนาชุมชนในระยะแรกเป็นการทำงานร่วมกันระหว่างผู้นำชุมชนและนักวิชาการซึ่งก็คือทีมผู้วิจัย แต่ความสำเร็จที่เกิดขึ้นจะต้องได้รับความร่วมมืออย่างดียิ่งจากประชาชนในชุมชน รวมทั้งการสนับสนุนจากภาครัฐที่จะต้องเข้ามาช่วยเหลือตามความต้องการและความจำเป็นในการขับเคลื่อนกระบวนการต่างๆ ซึ่งที่ผ่านมารัฐมักให้การช่วยเหลือโดยจัดสรรเงินกองทุนมาให้พร้อมกับเงื่อนไขต่างๆ ผ่านกลไกการบริหารส่วนท้องถิ่น โดยให้ความสำคัญกับความต้องการของชุมชนที่แท้จริงน้อยเกินไป อาจกล่าวอีกนัยคือใช้การบริหารแบบโครงสร้าง มากกว่าแบบแนวราบดังนั้นการพัฒนาชุมชนที่ผ่านมาจึงไม่ค่อยประสบความสำเร็จเท่าที่ควร การลงมือพัฒนาชุมชนในครั้งนี้ ทีมงานคณะบัญชีได้มีบุคลากรที่มีความเชี่ยวชาญในด้านการพัฒนาชุมชนที่มีความรู้และประสบการณ์ เรียกได้ว่าเป็นนักพัฒนาตัวจริง คือ อาจารย์ธนินทร์ ศิริวรรณ และอาจารย์อวยชัย เขียวขำ เข้ามาช่วยในฐานะผู้ช่วยวิจัย ทีมงานของเราประกอบด้วย อาจารย์ฟ้าลั่น กระสังข์ ดร.ภัทรณัชชา โชติคุณากิตติ และอาจารย์วัฒนี รัมมะพ้อ เรียกได้ว่าเป็นส่วนของนักวิชาการในทฤษฎีสามเหลี่ยมเขยื้อนภูเขา ซึ่งกล่าวว่าการพัฒนาชุมชน เป็นเรื่องยากแต่ไม่ยากจนเกินไปหากมีความประสานกันระหว่างชุมชน นักวิชาการ และการสนับสนุนจากหน่วยงานภาครัฐ

จากประสบการณ์ในการทำโครงการบูรณาการการบริการวิชาการและการวิจัยในครั้งนี้ ทำให้ทีมวิจัยได้รับความรู้และประสบการณ์อย่างยิ่งเกี่ยวกับการพัฒนาชุมชน และได้เรียนรู้ความคิดของประชาชนในชุมชนได้เห็นวิถีชีวิตและการใช้ภูมิปัญญาท้องถิ่นในการสร้างมูลค่าเพิ่มทางเศรษฐกิจในรูปแบบต่างๆ และทำให้เข้าใจว่าการวิจัยและพัฒนาอาจได้ผลที่แตกต่างกัน หมายถึง การพัฒนาอาจไปไม่ถึงเป้าหมายในเชิงตัวเลขทางเศรษฐกิจ ต้องใช้เวลาต่อไปอีกระยะหนึ่ง แต่การวิจัยสำเร็จเสมอ เพราะการวิจัยมีจุดมุ่งหมายในการค้นหาเครื่องมือทางสังคมซึ่งเป็นนวัตกรรมในทางหลักคิดและวิธีการปฏิบัติของชุมชน ซึ่งมีข้อสรุปว่าอะไรคือปัจจัยที่นำไปสู่ความสำเร็จของการพัฒนาเศรษฐกิจของชุมชน สิ่งใดคือปัจจัยอุปสรรค ชุมชนจะมีวิสัยทัศน์การบริหารชุมชนของตนเองอย่างไร เป็นเรื่องที่น่าเรียนรู้และถือเป็นประสบการณ์ที่ดียิ่งในการทำวิจัยปฏิบัติการแบบมีส่วนร่วม

เพื่อให้เป็นประโยชน์ต่อมหาวิทยาลัยรังสิต ผู้เล่าต้องการถ่ายทอดองค์ความรู้เกี่ยวกับกลไกการพัฒนาเศรษฐกิจชุมชน ซึ่งเป็นความรู้ที่ได้จากการทำโครงการฯ ดังกล่าวข้างต้น และเป็นผลการวิจัยพัฒนา ที่สามารถนำไปใช้ให้เกิดประโยชน์แก่สังคม เป็นต้นแบบของการพัฒนาที่ชุมชนอื่นใช้เป็นแหล่งเรียนรู้ได้ต่อไป

**6. วิธีการ/ขั้นตอน หรือกระบวนการที่ทำให้งานนั้นประสบความสำเร็จ เทคนิคหรือกลยุทธ์ที่ใช้ ผู้มีส่วนร่วม อุปสรรคหรือปัญหาในการทำงาน และแนวทางการแก้ไข**

**กระบวนการที่ทำให้งานนั้นประสบความสำเร็จ**

1. ในครั้งแรกที่เริ่มดำเนินงาน เราต้องหาชุมชนที่มีศักยภาพและความต้องการจะพัฒนา เราเริ่มค้นหาภูมิปัญญาท้องถิ่น ปราชญ์ชาวบ้าน
2. กระตุกความตระหนักถึงความจำเป็นที่ต้องร่วมมือกันแก้ไขปัญหาเศรษฐกิจของชุมชนให้แก่ผู้นำในพื้นที่ ด้วยการฉายภาพข้อเท็จจริงเกี่ยวกับรายรับรายจ่ายของครัวเรือน สาเหตุความยากจน และโอกาสในการแก้ไข
3. การเปิดเวทีชาวบ้าน เพื่อให้กระตุ้นให้ลูกบ้านและผู้นำท้องถิ่น ได้แสดงความคิดเห็น ความต้องการ ซึ่งเป็นข้อมูลที่ถูกถ่ายทอดออกมา เมื่อนำมาถอดความ วิเคราะห์และสังเคราะห์ จะค้นพบปัจจัยต่างๆ ที่นำมาขับเคลื่อน เช่น ผู้นำชุมชน ภูมิปัญญา ประชาชนในชุมชนที่พร้อมจะทำงานร่วมกัน เป็นต้น
4. ทีมวิจัยและผู้นำชุมชน และประชาชนในชุมชน ร่วมกันกำหนดเป้าหมายการพัฒนา และวางแนวทางในการพัฒนาเพื่อบรรลุเป้าหมาย เรียกว่า กระบวนการแปลงทุนปัญญาสู่ทุนทางเศรษฐกิจ
5. พัฒนากลไกการขับเคลื่อน ตามความเห็นที่พ้องกันของผู้นำชุมชนกับประชาชน โดยมีนักวิชาการเป็นผู้ให้ความรู้ คือ วิสาหกิจชุมชน
6. พัฒนาโครงการนำร่องโดยให้วิสาหกิจชุมชนเป็นตัวแสดง มีการพัฒนากระบวนทัศน์การบริหารวิสาหกิจให้สามารถดำเนินการต่อเนื่องและเข้มแข็งโดยเรียนรู้จากปัญหาและช่วยกันแก้ไขปัญหา และจัดทำเป็นข้อสรุปในแต่ละขั้นตอน พัฒนาไปสู่แนวทางปฏิบัติที่เหมาะสมกับชุมชน
7. กำหนดเป้าหมายการพัฒนา ขับเคลื่อนวิสาหกิจชุมชนโดยใช้กิจกรรมกลุ่มเพื่อเดินหน้าสู่เป้าหมาย

**กลยุทธ์ที่ใช้**

1. ความเชื่อมั่นไว้วางใจซึ่งกันและกัน ระหว่างทีมงานวิจัย ผู้นำชุมชน และประชาชนในชุมชน
2. การพึ่งพาอาศัยเกื้อกูลซึ่งกันและกันระหว่างทีมงานวิจัย ผู้นำชุมชน และประชาชนในชุมชน

**ผู้มีส่วนร่วม**

1. ผู้นำชุมชน และ ประชาชนในชุมชน หน่วยงานภาครัฐในพื้นที่

**อุปสรรค**

1. ทัศนคติของประชาชนที่มีต่อทีมงานในระยะแรก เพราะจากประสบการณ์ของชุมชน
2. ไม่ได้รับความร่วมมือเท่าที่ควรจากหน่วยงานภาครัฐในพื้นที่
3. ทีมงานวิจัยขาดประสบการณ์ในการเข้าถึงประชาชนในพื้นที่ที่ทำการศึกษา
4. เวลาและงบประมาณ

**แนวทางการข้ามผ่านอุปสรรค**

1. อดทน เชื่อมั่นในความสามารถในทีมงาน

2. มุ่งมั่นในการพัฒนาให้ไปถึงจุดหมาย

3. ให้ประชาชนเป็นผู้รู้ปัญหาเศรษฐกิจ กำหนดแนวทางการพัฒนา และดำเนินการพัฒนาด้วยตนเอง

4. ลงพื้นที่อย่างสม่ำเสมอ จนกว่าการรวมกลุ่มของประชาชนเป็นการรวมกลุ่มอย่างแท้จริง

5. มั่นตรวจสอบความต้องการ ที่แท้จริงของชุมชน

**7. ผลลัพธ์หรือความสำเร็จที่เกิดขึ้น และสิ่งที่ผู้เล่าเรื่องที่ได้เรียนรู้จากประสบการณ์ดังกล่าว**

**กลไกการขับเคลื่อนเศรษฐกิจของชุมชนด้วยเครื่องมือทางสังคม**

1. ระบบควบคุมพฤติกรรมของตนเองเพื่อการออมทรัพย์ ได้แก่ ความขยันอดทน การประหยัด การอดออม

ความมีสัจจะ การสำรวจทุนของตนเอง และการค้นหาความรู้เพิ่มเติมเพื่อนำความรู้ไปใช้ในการเพิ่มรายได้ และลดค่าใช้จ่ายที่ไม่จำเป็นโดยผ่านระบบการทำบัญชีครัวเรือนแบบมีส่วนร่วม สิ่งเหล่านี้ทำให้รับรู้ขีดความสามารถของตนเองในการออม

1. ระบบและกลไกการออมของชุมชน ได้แก่ การมีผู้นำที่มีวิสัยทัศน์ เสียสละ และมีความมุ่งมั่นที่จะพัฒนาความเข้มแข็งของชุมชนโดยการรวมกลุ่มสร้างพลังอำนาจการต่อรอง เช่น การจัดตั้งองค์กรวิสาหกิจชุมชน เป็นต้น การเพิ่มทักษะความสามารถให้กับชุมชนโดยจัดให้มีการเปิดเวทีแลกเปลี่ยนเรียนรู้อย่างสม่ำเสมอ การส่งเสริมความผูกพันเป็นประชาคม ร่วมทั้งการสร้างเครือข่ายกับแหล่งอื่นๆ
2. ระบบการจัดการทุนชุมชน ได้แก่ การสร้างมูลค่าเพิ่มโดยใช้ภูมิปัญญาของชุมชนผ่านระบบการจัดการความรู้ (KM)ในการพัฒนาผลิตภัณฑ์หรือผลผลิตต่างๆ เพื่อการอุปโภคบริโภคภายในชุมชนและจำหน่าย ระบบการจัดการเพื่อสร้างความเชื่อมั่นให้กับชุมชนโดยผ่านการจัดทำบัญชีและการรายงานผลทางการเงิน